Morten Messerschmidt (DF), 2026-02-24:
Tak, formand.
Det er i sandhed en dag, hvor skæl falder fra vore øjne.
Ikke alene kan Enhedslisten og Dansk Folkeparti i god demokratisk sans blive enige om det, og tak for det, men det er formodentlig også første gang i 3 år, at jeg begynder at forstå den her regering.
Det er jo ikke mindst fru Charlotte Bagge Hansens fortjeneste.
Jeg forstår, at når man sender salver af sted derud i det danske samfund, siger man: Hvis bare syv ud af ti rammer plet, så pjat være med de tre andre.
Det giver jo fantastisk god mening, og det vil jeg glæde mig til at høre meget mere om i valgkampen.
Jeg er måske en af de få, der faktisk havde forudset de 30 pct., for jeg tænkte, at der er et eller andet galt med hele den debat, vi har i øjeblikket.
Nu har vi haft den her regering i, jeg ved ikke
hvor lang tid, og det har været Arnes tur
Det har været minkavlernes tur.
Det har været konsulenternes tur.
Det har også været bonusbosserne ude i kommunernes tur.
Det har været ulandenes tur; det er det hele tiden.
Jeg så lige, at udenrigsministeren den anden dag var nede at åbne nogle elbusser i Rwanda.
Det er jeg sikker på at de bliver rigtig glade for.
Det har været Ørstedaktionærernes tur.
Der var ordentlig bonus på gevinsten, da amerikanerne lukkede ned for vindmøllerne.
Det har været de egyptiske kokkeelevers tur.
Det har været syrernes tur.
Det har været de islamiske mødre fra Islamisk Stats tur.
Det har været alle dem, der hader vores helligdages, tur.
Det har været klimatossernes tur og KVINFOs og alle de skøre ngo'ers tur.
Men det har endnu ikke været rockernes tur.
Der er jo bare en gruppe der, der er blevet glemt.
Hånden på hjertet vil jeg sige, at det jo heller ikke rigtig har været millionærfamiliernes tur.
Og hvis vi skal være helt ærlige, må vi spørge: Hvor mange folketingsmedlemmer har følt, at de har fået sociale overførsler inden for de sidste 3 år?
Jeg synes også, der er en gruppe, der er blevet glemt der.
Der, hvor det springer lidt i øjnene, er, at det nu endnu en gang er de ikkevestlige indvandreres tur.
De har jo trods alt haft katjing på øverste hylde de seneste 3 år i forvejen.
Men det er jo det, det handler om.
Og der må man bare sige, at det er det, der gør forskellen; altså, vi kan nok blive enige om, at Arne havde ret til sin tidlige tilbagetrækning, men på alle de andre områder ser vi nok lidt anderledes på det.
Dansk Folkeparti var formodentlig det første parti, der tog alvorligt, at fødevarepriserne steg.
Det er de så blevet ved med i 4 år, 4 lange år, hvor regeringen ingenting gjorde.
Det tror jeg ville gøre det mere interessant og måske også sandsynligt, at regeringen så tænkte på danskernes ve og vel hvert år.
Måske kan man ovenikøbet overveje at sende fødevarechecken og valgkortet ud sammen, sådan at man sparer portoen.
Det er blevet ret dyrt at sende breve i det her land.
Jeg ved det ikke.
Vi ser i hvert fald sådan på det, at man skulle have gjort noget meget mere strukturelt.
Man skulle for længe siden have gjort, ligesom svenskerne og tyskerne i øvrigt har gjort, nemlig sænket fødevaremomsen, fjernet afgifter og de her regler især med klimaet i fokus, som gør det meget, meget dyrt både at producere, men jo også at fragte fødevarer rundt i Danmark.
Det skal beskattes.
Man har lavet plastik- og emballageafgifter, en emballageafgift, som er fuldstændig skør, og hvor prisen for at administrere den er seks gange dyrere end det, man betaler for.
Det her land er jo efterhånden, tror jeg, det mest afgiftsforgiftede land i Europa.
Der synes vi, man skulle have grebet ind.
Men selvfølgelig er det godt for de der 70 pct., der får en check, som fru Charlotte Bagge Hansen er inde på.
Det bakker vi sådan set også op om i forhold til folkepensionister, førtidspensionister og nu også lærlinge; det er vi glade for.
Tak til hr. Thomas Skriver Jensens far.
Det er sjældent, at vi er enige om noget, men det er dejligt, at hr. Claus Jørgensen og jeg har kunnet kæmpe en fælles sag på det her område.
Det er godt, det kommer ind.
Det er også fint lige at få et ændringsforslag ind, så vi siger, at dem, der ikke bare ikke er danske statsborgere, men faktisk har ulovligt ophold i Danmark, også lige bliver taget af.
Det var godt.
Det var lige ved at være deres tur – lige ved at være deres tur.
Det er imponerende.
Vi kommer til at stemme nej til det her forslag, og når det er vedtaget, kommer vi til at love danskerne, at vi selvfølgelig respekterer de 70 pct. efter et valg, men vi kommer til gengæld til at gøre alt, hvad vi kan, for at rette op på de 30 pct. Så det bliver vores store arbejdsopgave.
Jeg forventer, at valget er afviklet omkring den 26. marts.
Det kan godt være, jeg så lægger påsken lidt til side og giver den fuld tryk, men vi skal nok nå det inden den 1. maj.
Der får ministeren til gengæld masser af tid til at holde 1. maj-taler.
Tak for ordet.